CELEX: 32015D0744
Language: lt
Date: 1431043200000
Title: 2015 m. gegužės 8 d. Komisijos įgyvendinimo sprendimas (ES) 2015/744, kuriuo leidžiama taikyti laikinąją priemonę, kurios pagal Europos Parlamento ir Tarybos reglamento (EB) Nr. 1272/2008 52 straipsnį Nyderlandai ėmėsi dėl elektroninių cigarečių, kuriose yra nikotino, ir pildomųjų talpyklų papildomų pakavimo ir ženklinimo reikalavimų (Tekstas svarbus EEE)

9.5.2015   
            
            
               LT
            
            
               Europos Sąjungos oficialusis leidinys
            
            
               L 118/8
            
         KOMISIJOS ĮGYVENDINIMO SPRENDIMAS (ES) 2015/744
   2015 m. gegužės 8 d.
   kuriuo leidžiama taikyti laikinąją priemonę, kurios pagal Europos Parlamento ir Tarybos reglamento (EB) Nr. 1272/2008 52 straipsnį Nyderlandai ėmėsi dėl elektroninių cigarečių, kuriose yra nikotino, ir pildomųjų talpyklų papildomų pakavimo ir ženklinimo reikalavimų
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantį ir panaikinantį direktyvas 67/548/EEB bei 1999/45/EB ir iš dalies keičiantį Reglamentą (EB) Nr. 1907/2006 (1), ypač į jo 52 straipsnį,
   kadangi:
   
               (1)
            
            
               2015 m. kovo 10 d. Nyderlandai pagal Reglamento (EB) Nr. 1272/2008 52 straipsnio 1 dalį pranešė Komisijai turintys pagrįstų priežasčių manyti, kad elektroninės cigaretės, ir pildomosios talpyklos, kuriose yra nikotino, nors ir atitinka šio reglamento reikalavimus, kelia didelį pavojų žmonių sveikatai dėl priežasčių, susijusių su jų ženklinimu ir pakavimu. 2014 m. lapkričio 24 d. Nyderlandai priėmė laikinąją priemonę dėl laikinojo elektroninių cigarečių reglamentavimo. Ta priemonė (toliau – potvarkis) buvo paskelbta 2014 m. lapkričio 28 d. Nyderlandų Karalystės oficialiajame leidinyje (2). Nyderlandai valstybėms narėms ir Europos cheminių medžiagų agentūrai apie potvarkį pranešė 2015 m. kovo 12 d.;
            
         
               (2)
            
            
               potvarkio 4 straipsnio 1 dalyje nustatyta, kad elektroninės cigaretės, kuriose yra nikotino, ir jų pildomosios talpyklos turi būti neįveikiamos vaikams, o 4 straipsnio 2 dalyje nustatyta, kad pildomosios talpyklos turi būti uždarytos taip, kad jų negalėtų atidaryti vaikai, nors Reglamentu (EB) Nr. 1272/2008 to ir nereikalaujama. Šiuo požiūriu reikėtų pažymėti, kad taikant Reglamentą (EB) Nr. 1272/2008 elektronines cigaretes galima laikyti mišiniu talpykloje. Potvarkyje nustatyta papildomų reikalavimų, nenumatytų Reglamento (EB) Nr. 1272/2008 nuostatomis, pagal kuriuos tiek elektroninės cigaretės, tiek pildomosios talpyklos, nepaisant didžiausios leidžiamosios nikotino koncentracijos mišinyje, turi būti uždarytos taip, kad jų negalėtų atidaryti vaikai. Potvarkio 7 straipsnio 2 dalyje nustatyta, kad jei remiantis Reglamentu (EB) Nr. 1272/2008 nėra privaloma pateikti rekomendacijos laikyti gaminį taip, kad jo nepasiektų vaikai, tokia rekomendacija turi būti nurodyta ant atskiros pakuotės ir kiekvienos išorinės pakuotės. Vadinasi potvarkio nuostatos yra griežtesnės už nustatytąsias Reglamente (EB) Nr. 1272/2008. Dėl minėtų priežasčių potvarkio 4 straipsnio 1 ir 2 dalyse bei 7 straipsnio 2 dalyje nustatyti papildomi reikalavimai gali trukdyti pateikti Nyderlandų rinkai gaminius, kurie atitinka pagal Reglamentą (EB) Nr. 1272/2008 taikomas taisykles;
            
         
               (3)
            
            
               Nyderlandai pateikė pagrįstų priežasčių manyti, kad elektroninės cigaretės, ir pildomosios talpyklos, kuriose yra nikotino, kelia didelį pavojų žmonių sveikatai. Per pirmąjį 2013 m. pusmetį buvo užregistruoti tik 2 apsinuodijimo atvejai, tačiau per antrąjį tų metų pusmetį skaičius padidėjo: 2013 m. iš viso užregistruoti 33, o 2014 m. – 43 apsinuodijimo atvejai. 2013 m. 27 atvejais (tarp jų 8 kūdikiai ir vaikai nuo 0 iki 4 metų) mišiniai buvo nuryti. Potvarkyje nustatytos priemonės dėl ženklinimo ir pakavimo yra tinkamos siekiant neleisti vaikams gauti tokių mišinių ir sumažinti pavojų vaikų sveikatai;
            
         
               (4)
            
            
               potvarkio nuostatos atspindi Europos Parlamento ir Tarybos direktyvos 2014/40/ES (3) 20 straipsnio nuostatas. Valstybės narės turi užtikrinti, kad įsigaliotų įstatymai ir kiti teisės aktai, būtini, kad tos direktyvos būtų laikomasi ne vėliau kaip nuo 2016 m. gegužės 20 d.;
            
         
               (5)
            
            
               potvarkis yra laikinoji priemonė, kuri gali būti taikoma tol, kol bus pradėtos taikyti Nyderlandų priimtos priemonės, kuriomis Direktyvos 2014/40/ES nuostatos perkeliamos į Nyderlandų nacionalinę teisę. Todėl priemones reikėtų leisti taikyti iki 2016 m. gegužės 19 d.;
            
         
               (6)
            
            
               kad Komisija galėtų priimti savo sprendimą per 60 dienų laikotarpį, kaip nustatyta Reglamento (EB) Nr. 1272/2008 52 straipsnio 2 dalyje, šis sprendimas turėtų įsigalioti jo paskelbimo dieną;
            
         
               (7)
            
            
               šiame sprendime nustatytos priemonės atitinka Europos Parlamento ir Tarybos reglamento (EB) Nr. 1907/2006 (4) 133 straipsniu įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Laikinąją priemonę, nustatytą 2014 m. lapkričio 24 d. potvarkio 4 straipsnio 1 ir 2 dalyse bei 7 straipsnio 2 dalyje, susijusią su laikinuoju elektroninių cigarečių reglamentavimu, apie kurią Nyderlandai Komisijai pranešė 2015 m. kovo 10 d., leidžiama taikyti iki 2016 m. gegužės 19 d.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   
      Priimta Briuselyje 2015 m. gegužės 8 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 353, 2008 12 31, p. 1.
   
      (2)  Besluit van 24 november 2014, houdende tijdelijke regels met betrekking tot de elektronische sigaret (Tijdelijk warenwetbesluit elektronische sigaret), Staatsblad van het Koninkrijk der Nederlanden, 28 November 2014, n
      o
      456, p. 1.
   
      (3)  2014 m. balandžio 3 d. Europos Parlamento ir Tarybos direktyva 2014/40/ES dėl valstybių narių įstatymų ir kitų teisės aktų nuostatų, reglamentuojančių tabako ir susijusių gaminių gamybą, pateikimą ir pardavimą, suderinimo ir kuria panaikinama Direktyva 2001/37/EB (OL L 127, 2014 4 29, p. 1).
   
      (4)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).